ଭାରତୀୟ ଟି୨୦ ଦଳକୁ ଫେରିଲେ ରାଇନା\nନୂଆଦିଲ୍ଲୀ, ୨୮।୧(ପି.ଟି.)- ବିସ୍ଫୋରକ ବ୍ୟାଟ୍ସମ୍ୟାନ ସୁରେଶ ରାଇନା ଚଳିତ ଘରୋଇ ସିଜନ୍ରେ ଉନ୍ନତ ପ୍ରଦର୍ଶନ ବଳରେ ପ୍ରାୟ ଏକ ବର୍ଷ ବ୍ୟବଧାନ ପରେ ଭାରତୀୟ ଟି୨୦ ଦଳକୁ ଫେରିଛନ୍ତି। ଆସନ୍ତା ଫେବୃୟାରୀ ୧୮ ତାରିଖଠାରୁ ଦକ୍ଷିଣ ଆଫ୍ରିକାରେ ଖେଳାଯିବାକୁ ଥିବା ୩ଟିକିଆ ଟି୨୦ ସିରିଜ୍ ପାଇଁ ରବିବାର ୧୬ ଜଣିଆ ଭାରତୀୟ ଦଳ ଘୋଷଣା କରାଯାଇଛି।\nଭାରତୀୟ ଟି୨୦ ଦଳକୁ ଫେରିଲେ ରାଇନା\t January 28th, 17:14 PM January 28th, 17:14 PM\nନୂଆଦିଲ୍ଲୀ, ୨୮।୧(ପି.ଟି.)- ବିସ୍ଫୋରକ ବ୍ୟାଟ୍ସମ୍ୟାନ ସୁରେଶ ରାଇନା ଚଳିତ ଘରୋଇ ସିଜନ୍ରେ ଉନ୍ନତ ପ୍ରଦର୍ଶନ ବଳରେ ପ୍ରାୟ ଏକ ବର୍ଷ ବ୍ୟବଧାନ ପରେ ଭାରତୀୟ ଟି୨୦ ଦଳକୁ ଫେରିଛନ୍ତି। ଆସନ୍ତା ଫେବୃୟାରୀ ୧୮ ତାରିଖଠାରୁ ଦକ୍ଷିଣ ଆଫ୍ରିକାରେ ଖେଳାଯିବାକୁ ଥିବା ୩ଟିକିଆ ଟି୨୦ ସିରିଜ୍ ପାଇଁ ରବିବାର ୧୬ ଜଣିଆ ଭାରତୀୟ ଦଳ ଘୋଷଣା କରାଯାଇଛି। ଅନ୍ତିମ ଥର ୨୦୧୭ ଫେବୃୟାରୀରେ ଜାତୀୟ ଦଳ ପାଇଁ ଖେଳିଥିବା ରାଇନା ଫିଟ୍ନେସ୍ କାରଣରୁ ଦଳରୁ ବାଦ୍ ପଡ଼ିଥିଲେ। କିନ୍ତୁ ଏବେ ସେ ୟୋ ୟୋ ଟେଷ୍ଟ ତଥା ଫିଟ୍ନେସ୍ ପରୀକ୍ଷାରେ ଉତ୍ତୀର୍ଣ୍ଣ ହୋଇସାରିଥିବାରୁ ତାଙ୍କ ଫେରିବା ସମ୍ଭବ ହୋଇଛି। ଏଥିସହ ସେ ବର୍ତ୍ତମାନ ଜବରଦସ୍ତ ଫର୍ମରେ ଅଛନ୍ତି। ନିକଟରେ ଶେଷ ହୋଇଥିବା ସୟଦ ମୁସ୍ତାକ ଅଲି ସୁପର ଲିଗ୍ ଟୁର୍ନାମେଣ୍ଟରେ ଏକ ଶତକ ସହ ୨ଟି ଅର୍ଦ୍ଧଶତକୀୟ ଇନିଂସ୍ ଖେଳି ଫର୍ମରେ ଥିବା ପରିଚୟ ଦେଇଛନ୍ତି। ତାଙ୍କ ବ୍ୟତୀତ ଶ୍ରୀଲଙ୍କା ବିପକ୍ଷ ଟି୨୦ ସିରିଜ୍ରୁ ବାଦ୍ ପଡ଼ିଥିବା ଭୁବନେଶ୍ୱର କୁମାର ଓ ଶିଖର ଧାଓ୍ବନ ମଧ୍ୟ ଦଳକୁ ଫେରିଛନ୍ତି। ବରିଷ୍ଠ ଖେଳାଳିଙ୍କ ଫେରିବା ଯୋଗୁ ଗତ ସିରିଜ୍ ପାଇଁ ଦଳରେ ସ୍ଥାନ ପାଇଥିବା ଦୀପକ ହୁଦା, ମହମ୍ମଦ ସିରାଜ, ଓ୍ବାଶିଂଟନ ସୁନ୍ଦର ଓ ବାସିଲ ଥାମ୍ପିଙ୍କ ଭଳି ଯୁବ ଖେଳାଳି ବାଦ୍ ପଡ଼ିଛନ୍ତି। ଶ୍ରୀଲଙ୍କା ବିପକ୍ଷ ସିରିଜ୍ରେ ମ୍ୟାନ୍ ଅଫ୍ ଦି ସିରିଜ୍ ଭାବେ ବିବେଚିତ ହୋଇଥିବା ବାମହାତୀ ପେସର ଜୟଦେବ ଉନାଡକଟ ଦଳରେ ନିଜ ସ୍ଥାନ ବଜାୟ ରଖିବାକୁ ସକ୍ଷମ ହୋଇଛନ୍ତି। ସେହିଭଳି ବାମହାତୀ ସ୍ପିନର ଅକ୍ଷର ପଟେଲ ଦଳକୁ ପ୍ରତ୍ୟାବର୍ତ୍ତନ କରିଛନ୍ତି। ଏତଦ୍ ବ୍ୟତୀତ ଦ୍ରୁତ ବୋଲର ଶାର୍ଦୁଳ ଠାକୁରଙ୍କୁ ଦ. ଆଫ୍ରିକା ବିପକ୍ଷ ଦିନିକିଆ ସିରିଜ୍ ପାଇଁ ଘୋଷିତ ଭାରତୀୟ ଦଳରେ ସ୍ଥାନ ମିଳିଛି। ଭାରତୀୟ ଟି୨୦ ଦଳଃ ବିରାଟ କୋହଲି (ଅଧିନାୟକ), ରୋହିତ ଶର୍ମା (ଉପଅଧିନାୟକ), ଶିଖର ଧାଓ୍ବନ, ଲୋକେଶ ରାହୁଲ, ସୁରେଶ ରାଇନା, ମହେନ୍ଦ୍ର ସିଂ ଧୋନୀ (ଉଇକେଟ୍ କିପର), ଦୀନେଶ କାର୍ତ୍ତିକ, ହାର୍ଦ୍ଦିକ ପାଣ୍ଡ୍ୟା, ମନୀଷ ପାଣ୍ଡେ, ଅକ୍ଷର ପଟେଲ, ୟୁଜବେନ୍ଦ୍ର ଚହଲ, କୁଳଦୀପ ଯାଦବ, ଭୁବନେଶ୍ୱର କୁମାର, ଯଶପ୍ରୀତ ବୁମରା, ଜୟଦେବ ଉନାଡକଟ ଓ ଶାର୍ଦୁଳ ଠାକୁର।
